Ńdɔ fɔ́ɔ́ Ńtondôbə a ngálóm profɛ́d Natan ábə̄ Dávid. Á nyî a ngányî, nyé ai Dávid nâ: “Bod bə́bɛ̄ bə́ ngábə́ tɔá dzāl dá, ényɔ́ ńkūkúmá, ényɔ́ ḿbúbúá. 2Ńkúkúmá mod nyú ó ngábə́ bələ́ ábuí bíyə́m, ai ébí bīnēn, ai ébí bītɔ̄g. 3M̀búbúá mod wâ təge ai dzóm, və é mān ńgál ńtómbā á ngákus. Ǎ ngakad tɔŋ é mān ńtómbā nyɔ̄; mǎn ńtómbā ǎ nganáŋ nyé á mɔ́, bân bɔ́n bóé, bân nyé bə́ dzâ fǔfulu, bə́ nyâ kɔ́b dzyā, bə́ bómongo enɔ̌ŋ dzyá: a ngábə́ nye anə́ ngɔn dzié. 4Ńdɔ ǹnə́ŋ á ngásuan ǹkúkúmá mod á dzāl; ǹkúkúmá a líg fə nâ á tsig nyé kábad ngə́ nyag dzié, ńdɔ ǎ kə bi ézā mān nyīá ǹtómbá m̀búbúá mod, a tsígí ńnə́ŋ wōé. ” 5Ńdɔ̄ Dávid a ngálíŋan ai é mod nyɔ́ ḿbə̂ dzam, nyé ai Natan nâ: “Sɔŋ, və anə́ Ńtondôbə a və̌ ! É mod ǎ bɔ̄ é dzam dílī, a yəan ai awú. 6A yi yián kábad fə́ ényii, ḿból ā bɔ̄ ḿbə̂ dzam tě, təge tə́ yén ḿbúbúá mod ngɔ́l.” 7Natan nyé ai Dávid nâ: “Kə́ wǎ ó nə̄ mod tě a ! Ńdɔ̄ hḿ Ǹtondôbə, Zambá Ísraɛ̂l a dzó nâ: “Mǎ mə̄ ngáwɔ́bɔ wa m̀bɔ́n nə́ ó bɔ ǹkúkúmá Ísraɛ̂l, mǎ fə mə ngányii wa á mɔ́ mə́ Sául. 8Mə ngávə́ wa ndá ǹtí woe, mə fudí bīníngá bə́ ǹtí woe ábum sí doe; mə ngávə́ fə wa ndá Ísraɛ̂l ai ényí Yúda, ngə́ abím tē á nə abɔ́d, mə və́ə́ fə wa abuí á lodo abím tē. 9Amú dzé ō byāndí Ńtondôbə, ǒ ngábɔ é dzám a víni ǹnə́m ? Urí, mǎn Hitíd, o bímī nye fa bitá, o nɔŋɔ́ ńgāl wóé, a ńtɔ̄á mīníngá woe, o bɔ̌ naa mvóg Amon bə́ we nyé ? 11Asú tē hḿ fa bitá yāzu wa nyían á ndá təge bǎd kwí, amú ǒ byāndí mā, ńdɔ fə ǒ fádī Urí mīníngá wōé, a ńtɔ̄á nyɔ̄ ńgál. 11Ńdɔ̄ hḿ Ńtondôbə a kɔ́bɔ nâ: Mayi kúb ámalá á ndâ bod dzoe. Mayi nɔ̌ŋ bənyɔ bə́yál á mís móe, mə və́ə́ bɔ mod m̀fə́, ǎ ngabəlan ai bɔ́ ai zumunaŋ amǒs. 12Wa o ngábɔ mam á məsoé, mə mayi mɔ́ bɔ á mís mə́ ayɔŋ Ísraɛ̂l ásə, ai zumunaŋ amǒs.